<classify> NAIBU Waziri wa Mambo ya Ndani ya Nchi, Hamad Yussuf Masauni amekamata simu tisa za mikononi na dawa za kulevya, ambazo zimeingizwa kwa wafungwa katika Gereza Kuu la Ruanda mkoani Mbeya.Kutokana na kashfa hiyo ya kuingiza vitu visivyoruhusiwa gerezani, Masauni amemuagiza Kamishna Jenerali wa Magereza, Phaustine Kasike kuwasimamisha kazi askari magereza wanne, wanaotuhumiwa kuingiza simu za mikononi kwa wafungwa ili kupisha uchunguzi na kurahisisha mawasiliano kati ya wafungwa na watu walioko nje.Akizungumza katika mkutano na waandishi wa habari jijini Mbeya jana, Masauni alisema kumekuwepo na tabia ya kuingiza vitu visivyoruhusiwa magerezani, ikiwemo simu na dawa za kulevya, ikiwemo bangi huku baadhi ya askari wachache wasio waaminifu wakitumika katika mchezo huo.Nimefanya ziara katika Gereza la Ruanda, nimezungumza na wafungwa na kugundua kuwepo kwa simu ambazo mkuu wa gereza alizikamata. Maagizo ya Mheshimiwa Rais John Magufuli wakati akimuapisha Kamishna Jenerali wa Magereza ni kukomeshwa kwa tabia ya kuingiza simu magerezani, jambo ambalo Rais alisema limekuwa limekuwa la kawaida, sasa haiwezekani maagizo ya kiongozi wa juu kabisa yapuuzwe.Sasa namuelekeza Kamishna wa Magereza kuwasimamisha kazi askari hao wanne na aunde tume kuchunguza kwa kina zaidi tukio hilo, alisema Naibu Waziri. Aliwataja askari hao wahusika na vyeo vyao kuwa ni Longino Mwemezi Inspekta, Alexander Mwijano Sajini Taji, Benjamin Malango Sajini na Ramadhani Mhagama. Simu hizo za mkononi tisa, zilizokamatwa Gereza la Ruanda, zinashikiliwa kwa uchunguzi zaidi, kubaini watu waliokuwa wanawasiliana na wafungwa hao na aina ipi ya mawasiliano yaliyokuwa yakifanyika.  <topic>: kitaifa 